Fem indiske mænd er idømt fængsel på livstid for at have deltaget i en gruppevoldtægt af en dansk turist i New Delhi i 2014, skriver nyhedsbureauet AP.

Den 51-årige kvinde spurgte om vej, og blev ført hen til en lille plads ved stationen i New Delhi, hvor hun blev voldtaget i flere timer.

I mandags blev de fem mænd kendt skyldige, og i dag fandt strafudmålingen sted.

De fem dømte er i alderen 21 til 24 år. De var alle til stede i retten, da dommer Ramesh Kumar afsagde dommen, og de har nu mulighed for at anke dommen.

Læs også : Fem kendt skyldige for voldtægt af dansker i New Delhi

I alt ni blev anklaget for voldtægterne, heraf tre mindreårige.

En anklaget er død i fængslet, og sagen mod de mindreårige kører ved en anden domstol.

Gruppevoldtægten af den danske kvinde fik omtale i både indiske og internationale medier, efter at landet var kommet i internationalt søgelys for en række sager, hvor mænd i grupper har voldtaget kvinder.

En gruppevoldtægt af en 23-årig studerende i en bus i New Delhi i 2012 førte til, at kvinden døde af sine kvæstelser, og der var massive folkelige protester i landet med krav om bedre rettigheder for kvinder i Indien.